
EMILY FORBES

Ali og våghalsen

Miniserie: Gjenforeningen i Sydney


I denne nye miniserien blir vi med vennene Harper, Ivy, Ali og Phoebe i deres jakt på spenning, kjærlighet og karriere! Dette er del tre i Gjenforeningen i Sydney.

 

Emily Forbes er en prisvinnende forfatter av Harlequins legeromaner. Hun har skrevet trettifem bøker og har vunnet førstepremie i kategorien Årets kjærlighetsroman i Australia.


1

«Hvis én tante til spør meg når jeg skal gifte meg og få barn, kommer jeg til å skrike», sa Ali da hun gikk inn på svigerinnens kjøkken. Dee sto bøyd over en kjøkkenskuff med ryggen til Ali, men Ali fortsatte å snakke. «Man skulle tro at de hadde gitt opp nå. Hvor mange forskjellige måter kan jeg si at jeg ikke vil ha barn på?»

Dee rettet seg opp med et triumferende uttrykk i ansiktet og to kakelys i hånden. «Men du er jo så flink med dem», svarte hun smilende mens hun presset lysene ned i midten av to kaker.

«Fordi jeg kan levere dem tilbake.» Ali kunne ærlig talt ikke forestille seg noe verre enn å ha med barn å gjøre døgnet rundt. Det var ikke noe hun syntes var gøy. Hun elsket familien sin, noe som var heldig, for med fire søsken, foreldre, bestemødre og tanter, onkler og fettere og kusiner, pluss nieser og nevøer, var det bokstavelig talt umulig å slippe unna. Livet var en konstant strøm av familiesammenkomster. Derfor var hun overrasket over at spørsmålene fortsatte å komme.

Hun elsket niesene og nevøene sine, alle ti – snart elleve – og hun elsket å være den morsomme tante Li-Li, men hun ville ikke ha egne barn. og hun hadde ikke tenkt å endre mening på dette tidspunktet i livet. Da hun og Adam giftet seg, visste hun at folk trodde hun ville skifte mening, men det hadde ikke skjedd. Hun visste også at folk syntes det var vanskelig å forene standpunktet hennes med karrieren som fødselslege, men hun var lei av å stadig måtte forklare avgjørelsen sin. Det var tross alt hennes kropp, hennes liv og hennes privilegium.

«Jeg skjønner hva du mener», sa Dee og lo, «men jeg lar deg ikke gjemme deg her inne. Gå ut og snakk med vennene mine.»

«Jeg har tatt imot de fleste av barna deres – jeg vet mye mer om dem enn jeg har lyst til», sa Ali, bare halvt på spøk.

«Da kan du like godt gjøre litt nytte for deg.» Dee rakte Ali en bunke bambustallerkener. «Jo fortere vi synger bursdagssangen, jo fortere kan alle dra hjem.»

«Jeg trodde du likte å arrangere fester.»

«Ja,» sa Dee og sukket, «men jeg hadde glemt at ettårsdagene egentlig ikke er for barna, men for de voksne. Jeg har jobbet uavbrutt i to dager med å gjøre meg klar, pluss i dag og i morgen, men for hva da? Kai og Leni kommer ikke til å huske dette. Minn meg på at jeg ikke skal gjøre dette igjen neste gang.»

«Neste gang! Er du gravid?»

«Nei, jeg snakket hypotetisk. Kanskje du kan minne meg på å ikke bli gravid igjen også. Det er slitsomt å ha tre barn under tre år.»

«Og folk lurer på hvorfor jeg ikke har egne barn», sa Ali og gikk ut i hagen.

Tvillingbroren sto med armene rundt forloveden. De så lykkelige ut, og hun var glad på hans vegne, for hun visste at veien til lykken ikke hadde vært enkel. Livet var ikke lett.

Yarran var alenepappa og hadde oppdratt sønnen Jarrah alene siden hans første kone døde, og Ali visste at det at han hadde funnet lykken igjen i en alder av førti, sannsynligvis hadde gjenopplivet familiens idé om at det ikke var for sent for henne å finne noen etter bruddet.

Men hvis noen hadde stilt henne det andre store spørsmålet etter skilsmissen: «Har du en mann i livet ditt?» hadde hun svart at hun ikke ville ha noen. At hun ikke var klar. Adam, eksmannen hennes, hadde ødelagt selvtilliten hennes. Hun hadde elsket livet de hadde bygget opp sammen, bare for å finne ut at det hele var en løgn, og bruddet hadde gjort henne skeptisk til forhold. Det var først nylig at hun hadde begynt å date igjen.

Hun var ikke ensom – men hun ville ikke være alene. Det var en forskjell.

Hun hadde en del krav til mannen hun ville date. Han måtte være veltrent, intelligent og eldre enn henne, med voksne barn eller, enda bedre, uten barn. Hun ville ikke ta seg av andres barn, og hun ville heller ikke date noen som kanskje ville ha familie etter hvert. Det var ikke noe hun kunne tilby. Selv om hun i en alder av førti år hadde ønsket seg barn, visste hun som fødselslege og gynekolog at sjansene for å bli gravid var svært små.

Kanskje fantes det noen der ute for henne, men hvis hun skulle møte noen som fikk henne til å vurdere et nytt forhold, visste hun at det aldri ville føre til at hun ble mor. Det var ikke noe for henne.

Så mens hun var singel, prøvde hun å fokusere på det positive i livet. Arbeidet var lidenskapen hennes. Fokuset hennes. Deretter fulgte familien. Og den sammensveisede vennegjengen. Hun hadde karriere, helse, familie og venner, egen leilighet. Hun hadde alt hun trengte.

Bortsett fra god sex.

Det var noe hun hadde hatt med Adam, helt til han begynte å være utro. Pasientene hennes hadde alltid fortalt henne at det ikke var ekteskapet som tok glansen av sex, men det å få barn. Det hadde vært enda en god grunn til å forbli barnløs, hadde Ali tenkt, men nå hadde hun ingen av delene – hun hadde verken barn eller sex.

Alle samlet seg rundt bordet for å synge, før tvillingene forsøkte å blåse ut lysene sine og til slutt måtte ha hjelp av storesøsteren.

Alis telefon summet i lommen mens hun delte ut tallerkener med sjokoladekake. Hun tok den opp og så sykehusets nummer på skjermen. Da hun sveipet for å svare, håpet hun at noen trengte henne. Det ville gi henne en unnskyldning til å gå og unngå flere spørsmål om privatlivet sitt.

«Doktor Edwards? Dette er Sylvia, sykepleier på kirurgisk avdeling. Beklager at jeg forstyrrer helgen din, men det ligger en lapp her hvor det står at jeg skal kontakte deg hvis det oppstår medisinske problemer med Emma Wilson.»

Ærlig talt, hvorfor kunne ikke folk bare komme til poenget, tenkte hun. At helgen hennes ble avbrutt, var helt normalt, hun var vant til det nå, og Sylvia gjorde bare jobben sin.

«Hva er det som skjer?» spurte Ali. Vanligvis ville hun ikke ha pasienter på denne avdelingen, men Emma var komplisert. I utgangspunktet var hun innlagt med skader etter en brann, men hun var også gravid i trettiandre uke og var derfor også under Alis omsorg.

«Blodtrykket hennes er veldig høyt. Det er en seksti over hundre og fem. Jeg har sjekket det et par ganger nå, og det endrer seg ikke. Jeg tenkte du burde vite det.»

Så vidt Ali visste, hadde Emma ikke hatt høyt blodtrykk under svangerskapet, men hun ble ikke overrasket da hun hørte at blodtrykket var forhøyet. Emma hadde gjennomgått flere operasjoner siden hun ble innlagt på Sydney Central for flere uker siden – blant annet hudtransplantasjoner og en akutt blindtarmsoperasjon – men denne målingen var faretruende høy, og Ali var bekymret.

Hypertensjon i svangerskapet var ikke uvanlig, men Ali visste at Emma ikke hadde hatt noen av de vanlige risikofaktorene før ulykken, og det fikk alarmklokkene til å ringe. Høyt blodtrykk kan være farlig, spesielt i svangerskapet, da det kan utvikle seg til svangerskapsforgiftning, noe som ikke bare kan true Emmas liv, men også livet til de ufødte tvillingene. Ali måtte komme til bunns i dette.

«Har hun noen andre symptomer? Feber? Ødem? Smerter?»

«Hun har ikke feber, men hun ba om smertelindring, og da sjekket jeg blodtrykket hennes.»

«Hvor hadde hun vondt? Var det hodepine? Magesmerter?»

«Magesmerter.»

«Har en av legene på vakt sett til henne?»

«Det er helg, så vi har bare en assistentlege. De ba meg ringe deg, men jeg kan ringe doktor Hurst hvis du foretrekker det.»

Magesmerter kunne skyldes mange ting, blant annet Emmas tidligere skader og operasjoner, men Alis sjette sans var i sving. Ved flere anledninger hadde hun fornemmet ting hun ikke kunne forklare – det var noe som så ut til å gå igjen hos kvinnene i familien hennes – og med tiden hadde Ali lært seg å stole på instinktene sine.

«Jeg kommer inn nå», sa hun. «Hvis jeg trenger det, kan jeg ringe doktor Hurst når jeg har sett Emma.» Ivy Hurst var overlege i generell kirurgi og en av Alis nærmeste venner, og hun ville definitivt konsultere henne hvis det var nødvendig, men Ali var nå Emmas primære medisinske ekspert, og hun ville undersøke Emma. «Nevnte Emma noe om kvalme eller synsforstyrrelser?» spurte hun.

«Hun har ikke nevnt noe. Vil du at jeg skal sjekke?»

«Nei, det går bra, jeg er på vei. Kan du ta en urinprøve for protein og en blodprøve for å sjekke leverfunksjonen? Og varsle radiologisk avdeling; be dem ta med en bærbar ultralyd til meg og finn ut hvem som er sonograf på vakt i tilfelle jeg trenger dem.»

Ali måtte være på sykehuset. Hun kunne vente på prøvesvarene, men det var begrenset hvor mye prøvesvarene kunne fortelle henne, og å treffe Emma personlig ville gi henne informasjon som tallene ikke kunne gi. Det ga henne også en legitim unnskyldning til å ta farvel. Hun elsket familien sin, men hun hadde fått nok spørsmål for i dag.

*

Ali gikk gjennom Emmas historie i hodet mens hun kjørte, vel vitende om at hun ville sette seg inn i journalen hennes når hun kom til sykehuset, men tenkte over hva hun husket så langt.

Emma ble brakt til akuttmottaket på Sydney Central for to måneder siden. Hun hadde blitt skadet i en husbrann med alvorlige brannskader på underkroppen. Yarran var en av brannmennene som hadde vært med på å redde henne. Emma hadde gjennomgått hudtransplantasjoner og kjempet mot infeksjoner før hun også måtte gjennomgå en akutt blindtarmsoperasjon. For å komplisere saken ytterligere var Emma gravid i tjuefjerde uke da ulykken inntraff. Det var en underdrivelse å si at hun hadde hatt noen traumatiske uker.

Emma ble behandlet av et team av spesialister som Ali hadde vært en del av fra dag én på grunn av graviditeten. Som avdelingsleder hadde ikke Ali noen egen pasientportefølje, men hun ga råd og stilte sin ekspertise til rådighet ved behov. Emma var en pasient som måtte følges nøye av flere grunner, blant annet fordi hun var en profilert pasient og en høyrisikopasient.

Emmas ektemann, Aaron Wilson, var en lokal kjendis som var programleder for et populært realityprogram, og medieinteressen for Emmas sak var enorm på grunn av hvem hun var gift med. Emma og Aaron var gjengangere på den røde løperen og i Sydneys sosietetsspalter. Aaron var en typisk australsk mann som hadde gjort det bra. Han hadde startet med ingenting annet enn et yrke som snekker før han søkte om en plass i et oppussingsprogram, og til slutt, da TV-selskapet innså hvor mye seerne elsket ham, ble han tilbudt sitt eget program.

Aaron og Emma var et nydelig par, men den intense interessen fra media var en annen grunn til at Ali ville forsikre seg om at det var hun som skulle ta seg av Emma. Hun ville sørge for at hun fikk den beste pleien, men hun ville også unngå negativ omtale. Det var hennes ansvar å beskytte sykehuset og avdelingen mot dette. Ali var ny i rollen som sjef for obstetrikk og gynekologi, og hun hadde ikke råd til å gjøre noen feil. Som kvinne hadde hun nok å stri med i denne rollen, og hun var fast bestemt på å bevise at hun var blitt utnevnt til stillingen på bakgrunn av sine meritter.

Det var noe hun var vant til, ettersom hun alltid prøvde å bevise hva hun var god for. Hun måtte alltid sørge for at ingen kunne betvile hennes posisjon. Som urfolkskvinne følte hun ofte, med rette eller urette, at hun måtte jobbe dobbelt så hardt – til og med tre ganger så hardt – for å sikre at ingen kunne sette spørsmålstegn ved utnevnelsen hennes til toppjobben. Gjennom hele skole- og universitetstiden hadde hun strebet etter å være best, hun ville ha anerkjennelse for sitt harde arbeid og sin intelligens, og hun ville ikke gi folk en mulighet til å rakke ned på henne eller si at hun hadde fått en håndsrekning oppover på rangstigen fordi hun var kvinne og fra urbefolkningen. Hun ville gjøre seg fortjent til stillingen sin, og hun ville at folk skulle anerkjenne at hun hadde gjort seg fortjent til den. Ikke gitt henne for å oppfylle en kvote.

Hun visste at hun hadde gjort en god jobb så langt, og hun hadde ikke tenkt å la det skli ut, tenkte hun mens hun tok med seg stetoskopet fra kontoret og satte kursen mot operasjonsavdelingen.

Dagens besøk var ikke et rutinebesøk, så hun modererte tonen for ikke å skremme Emma eller ektemannen Aaron, som satt ved siden av henne. «Hei, Emma. Hvordan har du det?»

«Jeg visste ikke at de hadde innkalt deg på en søndag, doktor Edwards», unnskyldte Emma seg. «Jeg føler meg bra, spesielt sammenlignet med det jeg har vært gjennom de siste månedene. Jeg er sikker på at dette ikke er noe  farlig.»

«Hvordan går det med smertene?»

«Bedre.»

Sylvia hadde fulgt med Ali inn på rommet. Blodtrykksmansjetten lå fortsatt rundt Emmas arm, og Sylvia blåste den opp. Ali kastet et blikk på skjermen og sjekket tallene. Målingene hadde ikke endret seg. Det var fortsatt høyere enn Ali hadde ønsket.

«Nå som jeg er her, er det noen ting jeg vil sjekke for sikkerhets skyld.»

I smug kastet hun et blikk på Emmas fingre for å se etter ødemer, og var glad for at det ikke var noen åpenbare hevelser på dette stadiet. Hun visste at det ikke var noen vits i å sjekke Emmas føtter, siden skadene etter brannen ville gjøre det vanskeligere der.

Et ultralydapparat var blitt trillet inn og satt i hjørnet av rommet. Ali trakk forhenget rundt sengen til Emma for å gi henne mer privatliv mens hun sa: «Jeg skal bare sjekke babyene.» Ali løftet opp Emmas pyjamasoverdel og sprutet gelé på magen hennes før ultralyden. Hun skulle ta en rask titt, og hvis hun så noe unormalt, ville hun tilkalle en sonograf for en grundigere undersøkelse. Blodtilførselen til babyene virket normal, og begge babyenes hjerterytme lå innenfor normalområdet.

«Er alt i orden?»

«De har det bra», svarte Ali. «De er tøffe, akkurat som moren sin.»

Emma pustet lettet ut og sa til Aaron: «Du kan slutte å klemme så hardt nå.»

«Unnskyld», svarte Aaron og slapp Emmas hånd.

Det banket på døren, og da Sylvia trakk fra forhenget, kom en annen sykepleier inn i rommet.

«Jeg har testresultatene», sa hun og ga utskriftene til Ali.

Ali leste resultatene. Emmas leverfunksjon var innenfor normale grenser, men det var høye nivåer av protein i Emmas urin, noe som tydet på at nyrene ikke fungerte effektivt.

«Hva sier de? spurte Emma.

«Leveren din er i orden, men det er spor av protein i urinen din.»

«Hva betyr det?»

«Det betyr at nyrene dine er under stress. Det kunne også være tegn på nyreskade, men Ali håpet at det ikke var tilfelle.»

«Hva er årsaken til det? Hva gjør jeg nå?»

«Det er ikke noe du kan gjøre. Du har fått svangerskapsforgiftning, men det skyldes ikke noe du har gjort», skyndte Ali seg å berolige pasienten. «Det er en komplikasjon av svangerskapet.»

«Har det sammenheng med brannen? Til Emmas andre skader?» spurte Aaron.

«Nei.» Ali ristet på hodet. Hun var ikke hundre prosent sikker på at det ikke hadde sammenheng med Emmas nylige sykehistorie, men hun hadde aldri hatt en gravid pasient som Emma før, med kritiske skader og flere inngrep, så hun kunne ikke utelukke det helt. Men det ville ikke hjelpe å fortelle dem det. Det spilte egentlig ingen rolle hvordan denne tilstanden oppsto. Det viktige var hva som skjedde videre.

«Det finnes noen få risikofaktorer, men de fleste av dem gjelder ikke for Emma», sa Ali.

«Men det er noen som gjør det? spurte Aaron.

Ali nikket. «Ja, vi ser en høyere forekomst ved førstegangsgraviditeter og tvilling- eller trillinggraviditeter, men mange kvinner har de samme risikofaktorene uten å utvikle denne tilstanden», forklarte hun, vel vitende om at det var viktig å gi riktig mengde informasjon. For lite ville gjøre dem bekymret. For mye ville gjøre dem overveldet og engstelige. «Gravide som har diabetes, er overvektige, har brukt assistert befruktning eller har en familiehistorie, kan også være i risikosonen, men Emma krysser ikke av i disse boksene.»

«Hvordan fikser vi dette? Hva kan du gi henne? spurte Aaron.

«Ingenting.» Det var det store problemet.

«Hva mener du med ingenting? Det må da være noe du kan gjøre?»

Ali visste at noen studier tydet på at magnesiumtilskudd kunne hjelpe, men de samme studiene viste også at når urinanalysene viste spor av protein, var det for sent. «Den eneste kuren er å forløse barna», sa Ali. Forløsningen fikk vanligvis blodtrykket til å synke ganske raskt.

Aaron og Emma snakket i kor.

«Men Emma er jo bare trettito uker på vei.»

«Babyene er for små, de kan ikke fødes nå».

«Jeg vet at du er bekymret», svarte Ali. Emma hadde rett – babyene ville bli små, og siden hun bar på tvillinger, ville de sannsynligvis bli mindre enn enebarn, men det var feil å tro at de ikke kunne fødes nå. Det var ikke ideelt, men hvis Emmas tilstand forverret seg, var alternativet langt verre enn for tidlig fødte barn. Både Emmas og barnas liv kunne være i fare. «Babyene kommer til å bli små, men nittifem prosent av alle babyer som blir født i uke trettito, overlever.» Alis oppfatning var at disse oddsene var gode. «Men det er en risiko», fortsatte hun, «et par stykker faktisk. Det største problemet for babyene er at lungene ikke er fullt utviklet ennå. Jeg kan gi en betennelsesdempende medisin som hjelper barnas lunger med å modnes. Ventetiden gir meg muligheten til å gjøre det.»

«Skal du injisere babyene?», spurte Aaron.

«Nei, ikke babyene. Jeg gir injeksjonene til Emma, men ideelt sett trenger du to injeksjoner med et døgns mellomrom. Derfor foretrekker jeg å vente hvis vi kan.»

«Er det trygt å vente?»

«For øyeblikket, ja, men hvis det endrer seg, vil jeg forløse barna hvis det blir nødvendig. Den andre risikoen er for deg, Emma. Hvis tilstanden din forverres, kan det føre til anfall, og i verste fall kan det være dødelig.»

«Emma kan dø?» utbrøt Aaron skrekkslagen.

«Dette utfallet er svært sjeldent og oppstår vanligvis når tilstanden ikke har blitt oppdaget, men vi vil overvåke Emma med tanke på eventuell forverring av symptomene.»

«Så det er et dilemma? Babyene eller Emma?»

«Nei, vi trenger ikke å velge. La meg fortelle deg hva jeg anbefaler. Hvis dere er enig, ordner jeg den første injeksjonen til Emma nå, og forhåpentligvis kan vi utsette fødselen til du har fått begge dosene. Jeg vil utsette forløsningen av tvillingene så lenge som mulig, men hvis vi kan vinne et døgn til, er det større sjanse for at de får mindre pustevansker. Du vil bli nøye overvåket, og hvis du utvikler ytterligere symptomer, vil jeg vurdere situasjonen din på nytt.»

«Hvilke andre symptomer ser vi etter?», spurte Aaron.

«Hevelser i hender, føtter eller ansikt. Hodepine. Synsforstyrrelser.»

«Som hva da? spurte Emma.

«Svarte flekker. Uklart syn. Vi holder øye med deg, men du må rapportere alt som er uvanlig, alt du er usikker på, og alle endringer i hvordan du føler deg. Jeg vet at dette høres skummelt ut, og det er uventet og bekymringsfullt, men du er på det beste stedet. Vi skal holde øye med deg. Vil du at jeg skal organisere den første injeksjonen?»

Emma og Aaron var enige, slik Ali visste at de ville være.

«Er du sikker på at dette er den eneste måten?» spurte Aaron mens han fulgte etter Ali ut av rommet.

«Jeg tror dette er det beste alternativet.» Ali prøvde å høres rolig og kontrollert ut. Hun hadde gjort det vanskelig for dem å ta noen annen avgjørelse, men hun var overbevist om at dette var det beste valget i denne situasjonen, selv om utfallet egentlig var ute av hennes hender – alt hun kunne gjøre, var å følge med på Emma og håpe at hun hadde tatt den riktige avgjørelsen.

«Jeg føler meg så ubrukelig», sa Aaron. «Det er jobben min å beskytte familien min og ordne opp i ting. Hvordan havnet vi her?»

«Aaron, det er min jobb å sørge for at Emma og barna er trygge.»

Aaron sukket, og Ali stoppet opp, for å la ham snakke ferdig og deretter gå tilbake til kona. «Jeg er ikke vant til å føle meg så hjelpeløs og utilstrekkelig. Du vet vel at jeg var snekker av yrke før jeg fikk jobben på TV? Gi meg noen verktøy, så fikser jeg hva som helst. Men jeg kan ikke fikse dette. Vet du hvor ubrukelig det får meg til å føle meg?

«Din jobb er bare å støtte Emma. Jeg skal ta meg av henne. Hvis jeg tror at hun er i fare, lover jeg å gripe inn, men hvis jeg kan holde babyene inne bare én dag til og gi steroidene tid til å utøve sin magi, er det én ting mindre å bekymre seg for.» Hun la en hånd på armen hans, prøvde å berolige ham og overtale ham til å gå tilbake til konas seng. «Jeg kommer tilbake med injeksjonen.»

*

Ali satte seg ved skrivebordet og grep etter telefonen. Hun hadde satt kortisoninjeksjonen og snakket med vakthavende barnelege. Hun hadde også snakket med Ivy, hennes gode venninne og overlege på kirurgisk avdeling, for å oppdatere henne om Emmas tilstand og sjekke at Ivy ikke hadde andre bekymringer. Ali ville ha en ny vurdering av prøvesvarene, og hun ville også spørre Ivy om hvordan hun trodde Emma ville takle flere bukoperasjoner, hvis hun måtte ta keisersnitt så kort tid etter blindtarmsoperasjonen. Den operasjonen hadde blitt utført med laparoskopi, så i teorien skulle et keisersnitt ikke by på noen problemer så lenge det ikke oppsto noen infeksjon.

Ivy hadde vært mer bekymret for behovet for en ny narkose, så på Ivys anbefaling tok Ali en tredje telefon, denne gangen til Jake Ryan, narkoselegen som hadde tatt seg av Emma under de andre operasjonene hennes. Ali hadde ikke møtt Jake, men Ivy hadde snakket varmt om ham, så hun ville også sette ham opp til inngrepet hvis det ble nødvendig. Hun mente at det var mange fordeler ved å bruke samme anestesilege, og hun ville ha alt på stell hvis Emma trengte en tredje narkose i løpet av noen uker.

Det var først da hun kom til telefonsvareren hans at hun husket at det var søndag. Hun la igjen en beskjed og ba ham ringe mobilen hennes når han hadde tid, før hun vendte oppmerksomheten mot Emmas mappe. Hun oppdaterte notatene og leste deretter gjennom mappen på nytt for å sette seg inn i alle detaljene og være sikker på at hun ikke hadde gått glipp av noe. Hun tok seg god tid. Hun hadde ikke noe annet sted å være.

Ali befant seg i sin egen verden, fokusert på Emmas historie, da det banket på døren. Døren sto på gløtt, og da hun så opp, sto en mann i grønne operasjonsklær foran henne.

En fremmed.

En høy, kjekk fremmed.

«Kan jeg hjelpe deg?» spurte hun.

«Doktor Edwards?» Hun så at han dobbeltsjekket navneskiltet på kontordøren. «Jeg er Jake Ryan, anestesilegen.»

Er du Jake Ryan?

Kinnbeina var skarpe og veldefinerte, meislet – hun visste ikke om det var en ting, men det var den eneste måten å beskrive dem på. Øynene var mørke, leppene fyldige, og det mørkebrune håret var tykt og kortklippet på sidene, men med lengde på toppen. Han så ut til å være i midten av trettiårene, veldig høy, slank og bredskuldret.

«Du la igjen en beskjed til meg», sa han da hun forble stum. Hun hadde ikke ventet en anestesilege som så ut som en herremodell, og hun hadde heller ikke ventet at han skulle dukke opp på kontoret hennes, så hun ble overrasket og målløs. «Du ville snakke med meg?» fortsatte han. «Om Emma Wilson?»

Tilgi meg!










